b'\n_START_ARTICLE_\nTorskemunndvergm\xc3\xa5ler\n_START_SECTION_\nUtseende\n_START_PARAGRAPH_\nEn liten (vingespenn 16 \xe2\x80\x93 18 mm), slank, brokete farget m\xc3\xa5ler. Den kan kjennes fra andre arter, bortsett fra revebjelledvergm\xc3\xa5ler (Eupithecia pulchellata), p\xc3\xa5 fargen. Fra revebjelledvergm\xc3\xa5leren kjennes den p\xc3\xa5 at den er noe mindre, m\xc3\xb8rkere, og at forvingens m\xc3\xb8rke tverrb\xc3\xa5nd mangler en markert knekk, men er noks\xc3\xa5 jevnt buet. Forvingen er ved roten gr\xc3\xa5 i den fremste del, hvit bakerst. Deretter f\xc3\xb8lger et oker-brunt (virker mer brunt enn gult) tverrb\xc3\xa5nd, et bredt, hvitkantet, m\xc3\xb8rkegr\xc3\xa5tt tverrb\xc3\xa5nd som er noks\xc3\xa5 jevnt buet, et nytt okerbrunt tverrb\xc3\xa5nd, en smal, hvit tverrstripe, og ytterst er vingen gr\xc3\xa5. Bakvingen er farget omtrent som forvingen. Larven er gr\xc3\xb8nngul med brune tverrflekker p\xc3\xa5 ryggen.\n_START_SECTION_\nLevevis\n_START_PARAGRAPH_\nDenne arten har larver som utvikler seg i blomster og fr\xc3\xb8kapsler p\xc3\xa5 lintorskemunn (Linaria vulgaris) og l\xc3\xb8vemunn (Antirrhinum spp.). De voksne m\xc3\xa5lerne flyr i juli \xe2\x80\x93 august.\n_START_SECTION_\nUtbredelse\n_START_PARAGRAPH_\nTorskemunndvergm\xc3\xa5leren lever over hele Europa og i Nord-Asia. I Norge er den funnet nord til M\xc3\xb8re og Romsdal, men er uvanlig p\xc3\xa5 Vestlandet, der den lignende arten revebjelledvergm\xc3\xa5ler er vanligst.'